О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење закона о изменама и допунама Закона о територијалној организацији Републике Србије садржан је у члану 188 ст. 1. и 2. и члану 189. ст. 1 и 2. Устава Републике Србије, који прописује да су јединице локалне самоуправе општине, градови и град Београд и да се територија и седиште јединице локалне самоуправе одређује законом, као и да се општине оснивају и укидају законом, као и да се град оснива законом, у складу са критеријумима предвиђеним законом којим се уређује локална самоуправа.

II.РАЗЛОЗИ ЗА ДОНОШЕЊЕ ЗАКОНА

Разлози за доношење закона о изменама и допунама Закона о територијалној организацији Републике Србије, који је донет 2007. године, налазе се у потреби усклађивања назива, насељених места и катастарских општина у јединицама локалне самоуправе на основу захтева које су упутиле јединице локалне самоуправе, ради промене назива постојећег, одређивања назива новообразованог, односно утврђивања да је насељено место или катастарска општина престала да постоји. Овај поступак се утврђује по претходно прибављеном мишљењу скупштине јединице локалне самоуправе и покрајинске владе (као надлежног органа територијалне аутономије) за јединице локалне самоуправе са територије аутономне покрајине. Покрајинска влада је доставила мишљења на одлуке скупштина јединица локалних самоуправа са територије Аутономне покрајине Војводине, које се односе на покретање иницијативе за измену, брисање или додавање назива насељених места и катастарских општина.

У дугогодишњој примени овог закона указала се потреба за ажурирањем преко назива насељених места и катастарских општина, јер постоје словне или техничке грешке које су настале у припреми или приликом објављивања текста које су пренете још из претходних закона, као и да се усклади са реалним стањем на терену у смислу настанка нових или престанка постојања насељених места и катастарских општина. С тим у вези, предложено је преко триста педесет измена и допуна овог закона.

Важећи закон је донет на крају 2007. године у пакету са другим законима који уређују систем локалне самоуправе, без посебно спроведеног поступка јавне расправе како би се дала прилика свим јединицама локалне самоуправе да се изјасне у погледу тачности наведених назива насељених места и катастарских општина.

У досадашњој примени закона, у највећем броју случајева, коришћена је одредба закона да се може утврдити статус града и за јединице локалне самоуправе које имају мање од 100 000 становника. Ова пракса намеће и питање промене критеријума броја становника за утврђивање статуса града.

III. ОБЈАШЊЕЊЕ ПОЈЕДИНИХ РЕШЕЊА

Уз члан 1.

Предложена је допуна којом се прецизира да закон утврђује која насељена места и катастарске општине које улазе у састав територије које јединице локалне самоуправе и на јаснији начин уређује да се насељено место и подручје катастарске општине одрeђује независно од тога да ли једно насељено место обухвата катастарску општину у целини или њен део, односно делове подручја других катастарских општина.

Уз члан 2.

Дефинисано је насељено место као део територије општине, које има изграђене објекте за становање и привређивање, односно изграђени, функционално обједињени простор на коме су обезбеђени услови за живот и рад људи, основну комуналну инфраструктуру и друге објекте за задовољавање потреба становника који су ту настањени.

Уз члан 3.

Измена и допуна се односи на потребу да се прецизира који је орган надлежан у аутономној покрајини за давање мишљења јединицама локалне самоуправе са територије аутономне покрајине, када се достави предлог за промену назива постојећег насељеног места, одређивање назива новообразованог насељеног места, односно за утврђивање да је насељено место престало да постоји.

Предложено је да министарство надлежно за послове локалне самоуправе покреће поступак за измену, односно допуну овог закона у року од шест месеци од пријема предлога јединице локалне самоуправе.

Уз члан 4.

Предложено је брисање евиденције насељених места, с обзиром да је у члану 1. предвиђено да се овим законом утврђују називи насељених места и катастарских општина. Такође, битно је дефинисати да се просторни приказ насељених места и катастарских општина води у регистру просторних јединица. Наиме, овај закон се не бави просторном компонентом подручја насељених места и катастарских општина, већ називима јединица локалне самоуправе, насељених места и катастарских општина.

Уз члан 5.

Измене и допуне се односе на пренумерацију редних бројева општина, с обзиром да су поједине општине ранијим изменама и допунама Закона добиле статус града.Такође, извршене су и промене које су општине предложиле а односе се на промену назива (која се односи и на исправку словне или техничке грешке) који се утврђују овим законом.

Уз члан 6.

Извршена је пренумерација редних бројева градова и промене које се односе на називе које овај закон утврђује, односно формирање новог или престанак постојања насељеног места или катастарске општине које су предложили градови.

Уз члан 7.

Предложене су измене и допуне које се односе на називе насељених места и катастарских општина које улазе у састав територије града Београда, а имајући у виду промену назива (која се односи и на исправку словне или техничке грешке), формирање новог или престанак постојања насељеног места или катастарске општине, а које је доставио град Београд.

Уз члан 8.

Предложеним изменама и допунама члана 27. Закона, из списка општина које чине територију Аутономне покрајине Војводине изостављени су Вршац и Кикинда и додати у списак градова, с обзиром да су ранијим изменама и допунама овог закона добили статус града.

Уз члан 9.

Дефинисано је прелазно решење да ће општинама које имају најмање 50.000 становника, статус града бити утврђен након спроведеног наредног пописа становништва.

Уз члан 10.

Овим чланом се утврђује ступање на снагу закона.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.